Nokkur hundruð kílóa grjót runnu úr Kirkjubólshlíð í Skutulsfirði snemma í gærmorgun og út á veg. Engan sakaði og ekki urðu tafir á umferð. Starfsmenn Vegagerðarinnar fóru á vettvang um leið og tilkynning barst og ýttu grjótinu af veginum. Varað var við grjóthruni á Vestfjörðum um helgina vegna mikillar úrkomu og var gul veðurviðvörun gefin út á föstudagskvöld fyrir vikið. Vegagerðinni og Veðurstofu Íslands er ekki kunnugt um frekara grjóthrun en ljóst þykir að búast megi við því víðar um landið á næstu dögum. Spáð er rigningu á Austfjörðum í vikunni og vegfarendur þar skulu hafa varann á. Sveinn Brynjólfsson, ofanflóðasérfræðingur á Veðurstofu Íslands, segir að grjóthrunið sé venjubundið fyrir þennan árstíma.